Ferð Skagaliðsins til Vestmannaeyja í gær var ekki til fjár . Liðinu tókst ekki að fylgja eftir góðum leik undanfarið og leikur liðsins var ekki svipur hjá sjón . 2 - 1 tap var því staðreynd og er ekki hægt að segja annað en það hafi verið sanngjörn úrslit . Skaginn byrjaði mun betur í leiknum og fyrstu mínúturnar gáfu þau fyrirheit að liðið ætlaði að berjast fram í fingurgómana . Ellert Jón var frískur og slapp oft upp hægri kantinn og Bjarni Guðjónsson stýrði spilinu vel . Eftir því sem leið á fyrri hálfleikinn fór Skagaliðið að gefa eftir og Eyjamenn komust meira inn í leikinn . Skaginn hafði þó átt tvö góð færi og hefði Hjörtur vel getað komið liðinu yfir á 18. mínútu . Eftir það var eins og allur vindur væri úr liðinu og Eyjamenn börðust mun meira . Það var því ekki nema sanngjarnt þegar þeir komust yfir á 32. mínútu . Markið kveikti ekki neistann í Skagamönnum og ÍBV var mun betri aðilinn það sem eftir lifði fyrri hálfleiks . Tíu mínútum síðar átti Atli Jóhannsson góða syrpu upp vinstri kantinn , lék illa á varnarmann ÍA og skoraði með fallegu skoti , 2 - 0 fyrir Eyjamenn . Ólafur Þórðarson gerði eina breytingu í háfleik , Hafþór Ægir kom inn á fyrir Pálma Haralds . Aukinn hraði kom í leik liðsins fyrir vikið en það skilaði hins vegar ekki miklu . Fljótlega voru gerðar tvær aðrar breytingar , Þórður Guðjóns kom inn á fyrir Hjört og Andri Júl. fyrir Arnar Gunnlaugsson . Þrátt fyrir að þetta frískaði aðeins upp á leik liðsins varð lítið um opin færi og einkenndist hann af baráttu á miðjunni og löngum sendingum . Litlu munaði að ÍBV kæmist 3 - 0 yfir þegar Bjarki og Heimir lentu í samstuði og Eyjamenn áttu skot á opið markið en rétt framhjá . Skömmu síðar var ÍA nálægt því að skora og á 88. mínútu var einum Eyjamanni vikið af velli með sitt annað gula spjald . Bjarni tók aukaspyrnuna , sendi glæsilega sendingu inn í teig og Árni Thors skallaði boltann í netið . Tveimur mínútum síðar hafði sagan næstum endurtekið sig , nú frá hægri og í þetta sinn var það Ellert sem skallaði en beint á markvörðinn . Þórður átti skot framhjá í blálokin en Eyjamenn stóðust pressuna og fóru með sigur af hólmi . Það var slæmt að sjá hve leikur Skagaliðsins var andlaus og það vantaði baráttu fyrr en rétt í lokin . Leikur liðsins einkenndist af löngum sendingum upp kantana og stungusendingum inn fyrir vörn Eyjamanna . Þetta var allt of andlaust og tókst varnarmönnum ÍBV hæglega að stöðva Skagamenn . Það var helst Hafþór sem nýtti hraða sinn en út úr því kom allt of lítið . Fyrir leik var lagt upp með að spila sig í gegn og skjóta á markið en ekkert varð úr því . Þegar Skaginn spilar vel gerir hann það með glæsibrag og getur tekist á við öll lið . Inn á milli detta menn svo niður í háflkák , kýlingar fram völlinn og misheppnaðar sendingar . Reyndar hafa flestöll lið í deildinni sýnt sveiflukenndan leik , en staða Skagans býður ekki upp á annað en sigur . Næg geta býr í liðinu til þess og nú verður bara að virkja hana .